Αθήνα, 22 Μαΐου 2024

**ΔΕΛΤΙΟ ΤΥΠΟΥ**

**Πανελλαδική διαμαρτυρία μαιών και μαιευτών στο Υπουργείο Υγείας την Δευτέρα 3 Ιουνίου**

Ο Σύλλογος Επιστημόνων Μαιών – Μαιευτών Αθήνας, κλιμακώνοντας τις κινητοποιήσεις του, καλεί όλες τις μαίες και όλους τους μαιευτές σε νέα πανελλαδική διαμαρτυρία την Δευτέρα 3/6/2024 και ώρα 9.00 π.μ. στο Υπουργείο Υγείας (οδός Αριστοτέλους και Μάρνης, Αθήνα).

Μετά την επιτυχημένη διαμαρτυρία της 14ης Μαΐου, ο ΣΕΜΜΑ απηύθυνε κάλεσμα σε όλους τους Συλλόγους μαιών/ μαιευτών ανά την Επικράτεια προκειμένου να ενώσουν τις δυνάμεις τους και να διαμαρτυρηθούν από κοινού για τα προβλήματα που αντιμετωπίζει ο μαιευτικός κλάδος.

Βασικό αίτημα των κινητοποιήσεων παραμένει η άμεση στελέχωση των μαιευτικών τμημάτων σε ολόκληρη την ελληνική Επικράτεια, ώστε να διασφαλιστεί η ασφαλής περιγεννητική φροντίδα.

Υπενθυμίζεται πως η έλλειψη μαιών-μαιευτών στο ΕΣΥ έχει ξεπεράσει κάθε προηγούμενο, προσεγγίζοντας τις 1.000 κενές θέσεις σε όλη την Ελλάδα. Ως εκ τούτοι, οι συνθήκες εργασίας των μαιών/μαιευτών είναι εξοντωτικές και πλέον έχουν καταστεί απάνθρωπες, εξαιτίας αυτής της δραματικής έλλειψης μαιών/μαιευτών.

Οι μαίες/ μαιευτές αποτελούν βασικό βραχίονα του δημόσιου συστήματος υγείας, καθώς η παρουσία τους κατά την περιγεννητική περίοδο συνδέεται άμεσα με τη μειωμένη βρεφική και μητρική νοσηρότητα και θνησιμότητα, καθώς επίσης και με θετικές περιγεννητικές εμπειρίες για τη μητέρα, το νεογνό και την οικογένεια. Καλούμε λοιπόν όλη την κοινωνία να στηρίξει την προσπάθειά μας και τα δίκαια αιτήματά μας, προς όφελος όλων.

***Από το Διοικητικό Συμβούλιο του ΣΕΜΜΑ***